KTAMคลอดตราสารหนี้อิสราเอล1ปีชู 3.10%
บลจ.กรุงไทย มั่นใจเศรษฐกิจอิสราเอลเติบโตสูง เดินหน้าขายกองทุนตราสารหนี้อิสราเอล 1 ปี จ่ายผลตอบแทน 3.10%
9 มี.ค. 2554

บลจ.กรุงไทย มั่นใจเศรษฐกิจอิสราเอลเติบโตสูง เดินหน้าขายกองทุนตราสารหนี้อิสราเอล 1 ปี จ่ายผลตอบแทน 3.10% 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า บริษัทอยู่ในระหว่างการเปิดจำหน่ายกองทุนเปิดกรุงไทยตราสารหนี้ เอฟไอเอฟ 19 (KTFF19 ) ตั้งแต่วันนี้ ถึงวันที่ 14 มี.ค.2554 อายุโครงการ 12 เดือน โดยคาดว่าผู้ลงทุนจะได้รับผลตอบแทนประมาณ 3.10 % ต่อปี เน้นลงทุนในตราสารหนี้รัฐบาลอิสราเอล (A/A1/Positive โดย S&amp;P) ทั้ง100% โดยเป็นตราสารสกุลเงินเหรียญสหรัฐฯ ประเภท Euro Medium Term Note (EMTN) ซึ่งเป็นที่นิยมสำหรับการระดมเงินตราต่างประเทศ และมีการป้องกันความเสี่ยงจากอัตราแลกเปลี่ยนทั้งจำนวน 
ฝ่ายวิจัย บลจ.กรุงไทย รายงานว่า อิสราเอลเป็นประเทศที่พัฒนาแล้วมีอัตราการเติบโตที่สูง มีโครงสร้างเศรษฐกิจที่ดี เน้นไปที่การวิจัยและพัฒนา ( R&amp;D) โดยเฉพาะอุตสาหกรรมอิเล็กทรอนิกส์และเทคโนโลยี คุณภาพประชากรอยู่ในระดับสูงมากและธนาคารโลกจัดให้เป็นประเทศที่มีความสามารถในการแข่งขันที่สูงและให้คะแนนด้านธรรมาภิบาลในระดับที่ค่อนข้างสูง โดยเฉพาะด้านประสิทธิภาพของรัฐบาลและคุณภาพของกฎ ระเบียบต่างๆ นอกจากนี้ ดัชนีคอร์รัปชั่นยังบ่งถึงการคอร์รัปชั่นที่ค่อนข้างต่ำด้วย 
"วิกฤติเศรษฐกิจที่เกิดขึ้น สะท้อนให้เห็นถึงความทนทานของเศรษฐกิจจากปัจจัยเสี่ยงภายนอก เศรษฐกิจส่งสัญญาณฟื้นตัวชัดเจน อัตราการขยายทางเศรษฐกิจในปี 2010 ประมาณ 3.8% สูงกว่าประเทศพัฒนาแล้วหลายๆประเทศ อัตราการว่างงานอยู่ในระดับเกือบต่ำที่สุดในประวัติศาสตร์ อัตราเงินเฟ้ออยู่ในเกณฑ์ดี นอกจากนี้ อิสราเอลยังมีข้อตกลงระหว่างอิสราเอลและสหรัฐภายใต้ JEDG ว่าสหรัฐฯ จะค้ำประกันเงินกู้ให้กับอิสราเอล เพื่อสนับสนุนการออกพันธบัตรของรัฐบาลอิสราเอล"ฝ่ายวิจัย ระบุ 
สำหรับภาวะตลาดตราสารหนี้ในกลุ่มประเทศตะวันออกกลางและแอฟริกาเหนือ (MENA) เริ่มผ่อนคลายแรงกดดันจากความไม่สงบในประเทศลิเบียและประเทศใกล้เคียง สังเกตุได้จาก Credit Default Spread (CDS) ที่ปรับลดลง สำหรับตลาดอัตราดอกเบี้ยสวอประหว่างสกุลบาทต่อเหรียญสหรัฐฯ ยังปรับตัวขึ้นจากการคาดการณ์ว่าคณะกรรมการนโยบายการเงิน (กนง.) จะปรับอัตราดอกเบี้ยนโยบายเพิ่มขึ้น ทำให้การลงทุนในต่างประเทศและมีการปิดความเสี่ยงจากอัตราแลกเปลี่ยนผ่านอัตราดอกเบี้ยสวอปด้รับผลตอบแทนเพิ่มขึ้นค่อนข้างมากประมาณ 1.80-2.00% (เหรียญสหรัฐพรีเมี่ยม) หลังจากแปลงกลับเป็นเงินบาท จึงเป็นโอกาสที่ดีสำหรับการนำเงินลงทุนในต่างประเทศที่ให้ผลตอบแทนสูงกว่าการลงทุนในประเทศที่มีเครดิตเรตติ้งที่ต่ำกว่า